የቡና ቀን በቦንጋ ከተማ ተከበረ
በዓሉ ላይ በቡና ምርትና ግብይት ላይ ለተሰማሩ 145 አርሶ አደሮች እና ባለድርሻ አካላት የዋንጫ ፣የሜዳሊያና የዕውቅና ሽልማት ተበርክቶላቸዋል።በሽልማት ሰነ ስርዓቱ ላይ የተገኙት የግብርና ሚኒስትሩ አቶ ተፈራ ደርበው እንዳሉት በአገሪቱ 1ነጥብ 3 ሚሊየን አነስተኛ አርሶ አደሮች ከቡና ምርት ጋር ቀጥታ ቁርኝት ያላቸው ሲሆን 15 ሚሊየን ህዝብ ደግሞ በቡና ዙሪያ የሚተዳደሩ ናቸው።ቡና ከአገሪቱ አጠቃላይ ምርት 10 በመቶ ድርሻ ያለው ቢሆንም ምርትና ምርታማነትን ከማሳደግና በዓለም ገበያ ተወዳዳሪ ከመሆን አንጻር ብዙ ስራ ይቀራል ብለዋል።የደቡብ ብሔሮች ፣ብሔረሰቦችና ህዝቦች ክልል ርዕሰ መስተዳደር አቶ ደሴ ዳልኬ በበኩላቸው በክልሉ የቡና ምርትና ምርታማነትን ለማሳደግ በተደረገው ጥረት ከአንድ ሄክታር መሬት ላይ ከ14 አስከ 30 ኩንታል ለማምረት መቻሉን ተናግረዋል።በክልሉ ያለውን ምቹ የተፈጥሮ ሃብት በመጠቀም፣ የተሻለ ቴክኖሎጂና ዘመናዊ አመራረት  ሥርዓትን በመተግበር ምርትና ምርታማነትን ለማሳደግ ሁሉም እንዲረባረብ ጥሪ አቅርበዋል።ከተሸላሚ አርሶአደሮች ውስጥ ከኢሉባቦር ዞን የመጡት አቶ ምህረት ስመኝ እንዳሉት በአሁኑ ወቅት እስከ 500 ኩንታል አንደኛ ደረጃ ጥራት ያለው ቡና ማምረት በመቻላቸው ለሽልማት መብቃታቸውን ተናግረዋለ።ለሽልማት የበቁትም የግብርና ባለሙያዎች ባደረጉላቸው ድጋፍ እንደሆነና በእርሻ ስራቸውም ለ35 ሰዎች የስራ ዕድል መፍጠራቸውን የጠቆሙት አቶ ምህረት ሽልማቱ ለበለጠ ውጤት እንደሚያነሳሳቸው ተናግረዋል።በሥነ ሥርዓቱ ላይ የፌደራልና የክልል ከፍተኛ የስራ ኃላፊዎችና ጥሪ የተደረገላቸው እንግዶች የተገኙ ሲሆን  ለደቡብ፣ ለኦሮሚያ ፣ ለቤኒሻንጉል ጉሙዝና ለጋምቤላ ክልሎች ዕውቅና ለጅማ ግብርና ምርምር ፣ ለቡና ላኪ ዩኒየኖችና ሌሎች ባለድረሻ አካላት ደግሞ  የዋንጫና የሜዳሊያ ሽልማት ተሰጥቷል። 